text: KIF Vejen i kamp for liga-pladsen
  11 april 2012 kl. 10.12
  KIF Vejen møder i aften Aalborg DH på hjemmebane i Vejen Idrætscenter i en vigtig kamp for at overleve i ligaen.
  KIF Vejens cheftræner Jan Laugesen betragter aftenens kamp i som en af seks altafgørende pokalkampe i kvalifikationsspillet:
  -Efter den meget flotte indsats i Europa Cup-kampen mod Lada i søndags er kampen mod Aalborg DH en tilbagevenden til den virkelighed, som handler om, at vi skal bevare vores status i ligaen. Så her er det vigtigt, at vi igen er 100 procent fokuserede, siger Jan Laugesen på KIF Vejens hjemmeside.
  
  SønderjyskE vandt i Ringkøbing
  SønderjyskE spillede sig tirsdag aften op på andenpladsen i kvalifikationsspillet til ligaen. Det skete efter en udebane-sejr på 36-30 over 1. divisions-kollegaerne fra Ringkøbing.
  De to bedst placerede hold i puljen spiller i ligaen i næste sæson - og med en sejr i aften over Aalborg DH kan KIF Vejen passere SønderjyskE og generobre den vigtige 2.-plads.
  Kampen i Vejen Idrætscenter går i gang kl. 19,30.
  